OBH 3979/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Izafé Éva
Az eljárás megindulása

	Panaszos az állampolgári jogok országgyűlési biztosához fordult, sérelmezve, hogy Budaörs Város Önkormányzat Polgármesteri Hivatala építési engedéllyel kapcsolatos ügyében beadványára nem válaszolt.
	A vizsgálat megindítását követően 1997. július 23-án az önkormányzat jegyzőjétől tájékoztatást kértem, melyet 1998. március 18-án  megsürgettem.
	Második megkeresésemben jeleztem, hogy első ízben a jegyző neve tévesen került megjelölésre, mivel abban a város polgármesterét jelöltem meg jegyzőként. Sürgetésemre tekintettel kértem a jegyző mielőbbi válaszát arra vonatkozóan, hogy panaszos ügyében történt-e intézkedés, illetve, hogy milyen tartalmú, még elintézetlen kérelme van panaszosnak a  Polgármesteri Hivatalban. Jeleztem azt is  hogy mely napon és milyen számon nyújtotta be kérelmét panaszos.

Az ügy jogszabályi háttere

Az állampolgári jogok országgyűlési biztosáról szóló 1993. évi LIX. törvény

24. § Ha az országgyűlési biztos eljárása során szabálysértés vagy fegyelmi vétség elkövetésének alapos gyanúját észleli, az illetékes szervnél felelősségre vonásra irányuló eljárást kezdeményezhet, bűncselekmény észlelése esetén pedig kezdeményez. A megkeresett szerv az eljárás megindításával kapcsolatos álláspontjáról - törvény eltérő rendelkezése hiányában - hatvan napon belül, az eljárás eredményéről pedig annak befejezését követően harminc napon belül tájékoztatja az országgyűlési biztost.

191/1996. (XII. 17.) Korm. rendelet a Fővárosi, Megyei Közigazgatási Hivatalokról

22. § (1) A hivatalvezető, az igazgatási szervek vezetője a 21. §-ban meghatározott szervek ellenőrzése során feltárt vagy más módon tudomására jutott jogszabálysértés esetén megteszi a  szükséges intézkedéseket, így különösen

d) fegyelmi, szabálysértési vagy büntetőeljárást kezdeményez.

(2) Az (1) bekezdésben meghatározott esetekben a megkeresett szerv vezetője köteles a hivatalvezető, az igazgatási szerv vezetője megkeresését érdemben megvizsgálni, és saját intézkedéséről vagy annak mellőzése okáról a hivatalvezetőt, az igazgatási szerv vezetőjét - a  megkereséstől számított 30 napon belül  - tájékoztatni.

A vizsgálat megállapításai

	Az eljárás során az állampolgári jogok országgyűlési biztosáról szóló 1993. évi LIX. törvény 18. § (2) bekezdése alapján tájékoztatást kértem az építési ügyben, illetve arról is, hogy az építési engedély kiadását milyen körülmény akadályozza.
	A megkeresésre válasz nem érkezett, ezért a válasz megküldését megsürgettem, azonban erre sem történt reagálás.
A leírtakra tekintettel megállapítottam, hogy a jegyzőhöz intézett megkereséseim teljesítésének megtagadása sérti az országgyűlési biztosnak az Obtv. 18. §-ában meghatározott vizsgálati jogosultságát, korlátozza az országgyűlési biztost alkotmányos feladatának ellátásában, ezáltal az Alkotmány 2 §. (1) bekezdésében deklarált jogállamiságból fakadó jogbiztonsággal összefüggésben alkotmányos visszásságot okoz.

Ajánlás

Élve az Obtv. 20. § (1) bekezdésben biztosított jogommal ajánlom, hogy a közigazgatási hivatalokról szóló 191/1996. (XII.17.) Korm. rendelet 16. §-a alapján ellenőrizni jogosult a  Pest Megyei Közigazgatási Hivatal vezetője gondoskodjon arról, hogy a vizsgálattal érintett jegyző teljesítse az országgyűlési biztos jogszabályon alapuló megkeresését.
Az Obtv. 24. §-a, valamint a közigazgatási hivatalokról szóló Korm. rendelet 22. § (1) bekezdés d) pontja alapján kezdeményezem, hogy a Pest Megyei Közigazgatási Hivatal vezetője fontolja meg a vizsgálattal érintett jegyző elleni fegyelmi eljárás megindításának kezdeményezését.

	Kérem a Pest Megyei Közigazgatási Hivatal vezetőjét, hogy ajánlásaimmal kapcsolatos álláspontjáról, illetve intézkedéséről az Obtv. 20. § (1) bekezdésében meghatározott 30 napos határidőn, illetve a 24. §-ban szabályozott 60 napos határidőn belül értesíteni szíveskedjen.

Budapest, 1998. május 12.

Dr. Polt Péter